Il-Kummissjoni Ewropea llum irreġistrat żewġ Inizjattivi taċ-Ċittadini Ewropej rigward id-drittijiet taċ-ċittadini tal-Unjoni fil-kuntest tal-ħruġ ta' Stat Membru mill-UE u ċaħdet tielet proposta intitolata “Waqfien mill-Brexit”. L-ewwel tistieden lill-Kummissjoni biex tissepara ċ-ċittadinanza tal-Unjoni min-nazzjonalità tal-Istat Membru fid-dawl tal-ħruġ tar-Renju Unit mill-UE ("iċ-Ċittadinanza tal-UE għall-Ewropej: Uniti fid-Diversità minkejja jus soli u jus sanguinis"),u t-tieni waħda tgħajjat lill-Kummissjoni biex iżżomm id-dritt taċ-ċittadin tal-Unjoni biex jiċċaqilqu u jirrisjedu liberament fl-Unjoni Ewropea ("Iż-żamma taċ-Ċittadinanza Ewropea"). Fl-istess ħin, il-Kummissjoni ċaħdet bħala inammissibbli t-tielet proposta li ssejjaħ lill-Kummissjoni biex tipprekludi l-ħruġ tar-Renju Unit mill-UE (“Waqfien mill-Brexit”). Id-deċiżjonijiet tal-Kummissjoni jikkonċernaw l-ammissibbiltà legali tal-inizjattivi proposti. F'dan l-istadju, il-Kummissjoni ma eżaminatx il-mertu tal-inizjattivi. Il-Kummissjoni hija tal-fehma li l-Inizjattivi taċ-"Ċittadinanza tal-UE għall-Ewropej: Uniti fid-Diversità minkejja jus soli u jus sanguinis" u ż-"Żamma taċ-Ċittadinanza Ewropea" ssodisfaw il-kundizzjonijiet meħtieġa għar-reġistrazzjoniskont ir-Regolament dwar l-Inizjattiva taċ-Ċittadini Ewropej. Iż-żewġ Inizjattivi jistiednu lill-Kummissjoni biex tipproteġi l-istatus u d-drittijiet taċ-ċittadinanza tal-UE, fil-kuntest tal-ħruġ tar-Renju Unit mill-Unjoni Ewropea. Il-Kummissjoni tagħti importanza kbira lill-kwistjoni sottostanti li tipprovdi ċertezza u sigurtà lill-erba' miljun ċittadin (3.2 miljun ċittadin tal-Unjoni fir-Renju Unit u 1.2 miljun ċittadini tar-Renju Unit fl-UE) li mhumiex żguri dwar il-futur tagħhom bħala konsegwenza tad-deċiżjoni tar-Renju Unit li joħroġ mill-UE. Filwaqt li l-Kummissjoni ma tistax tipproponi leġiżlazzjoni sekondarja li jkollha l-għan li tagħti ċ-ċittadinanza tal-UE għal persuni fiżiċi li ma għandhomx in-nazzjonalità ta' Stat Membru tal-Unjoni, id-drittijiet taċ-ċittadini tal-Unjoni fir-Renju Unit u d-drittijiet taċ-ċittadini tar-Renju Unit fl-UE wara l-ħruġ tar-Renju Unit se jkunu fil-qafas tan-negozjati li ġejjin dwar l-Artikolu 50. Il-Kummissjoni se tagħmel l-almu tagħha biex tevita li ċ-ċittadini tal-UE jintużaw bħala pedini fin-negozjati mar-Renju Unit. Fil-każ tal-Inizjattiva tal-"Waqfien tal-Brexit", il-Kummissjoni hija tal-fehma li l-kundizzjonijiet għar-reġistrazzjoni ma kinux sodisfatti. L-Artikolu 50(1) tat-Trattat dwar l-Unjoni Ewropea (TUE) jippermetti espliċitament lil kull Stat Membru biex jirtira mill-Unjoni f'konformità mar-rekwiżiti kostituzzjonali tagħha stess. Filwaqt li l-Kummissjoni tesprimi dispjaċir għall-ħruġ tar-Renju Unit mill-Unjoni Ewropea, hija tirrispetta l-eżitu tar-referendum. Il-passi li jmiss Ir-reġistrazzjoni formali tal-"Inizjattiva taż-Żamma taċ-Ċittadinanza Ewropea" se ssir fit-2 ta' Mejju u r-reġistrazzjoni tal-inizjattiva taċ-“Ċittadinanza tal-UE għall-Ewropej” se ssir fis-27 ta' Marzu. Fiż-żewġ każijiet, dan jagħti bidu għal sena ta' proċess tal-ġbir ta' firem b'appoġġ tal-Inizjattiva taċ-Ċittadini Ewropej proposta mill-organizzaturi tagħhom. Sfond L-Inizjattivi taċ-Ċittadini Ewropej ġew introdotti permezz tat-Trattat ta' Lisbona u ġew varati bħala għodda li tistabbilixxi aġenda f'idejn iċ-ċittadini f'April 2012, mad-dħul fis-seħħ tar-Regolament dwar l-Inizjattivi taċ-Ċittadini Ewropej, li jimplimenta d-dispożizzjonijiet tat-Trattat. Skont it-Trattat, kull ċittadin għandu d-dritt li jipparteċipa fil-ħajja demokratika tal-Unjoni permezz ta' Inizjattiva taċ-Ċittadini Ewropej. Il-proċeduri u l-kundizzjonijiet meħtieġa għall-inizjattiva taċ-ċittadini għandhom ikunu ċari, sempliċi u faċli għall-utent. L-impenn li tingħata s-setgħa liċ-ċittadini biex naslu għal Ewropa aħjar ġie mtenni mill-President Juncker fid-diskors tiegħu dwar l-Istat tal-Unjoni f'Settembru 2016. Il-kundizzjonijiet ta' ammissibbiltà, kif previsti permezz tar-Regolament Nru°211/2011 dwar l-Inizjattiva taċ-Ċittadini Ewropej, huma li l-azzjoni proposta ma tkunx taqa' manifestament barra mill-ambitu tas-setgħat tal-Kummissjoni li tressaq proposta għal att legali bl-għan li jiġu implementati t-Trattati, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni. Ġaladarba tiġi rreġistrata formalment, l-Inizjattiva taċ-Ċittadini Ewropej tippermetti li miljun ċittadin minn mill-inqas kwart tal-Istati Membri tal-UE jistiednu lill-Kummissjoni Ewropea sabiex tipproponi att legali f'oqsma fejn il-Kummissjoni għandha l-poter li tagħmel dan. Jekk - u biss jekk - l-Inizjattiva taċ-Ċittadini Ewropej rreġistrata tirċievi l-firem ta' miljun dikjarazzjoni ta' appoġġ validati minn tal-inqas seba' Stati Membri, f'perjodu ta' sena minn meta din tkun irreġistrata, il-Kummissjoni jkollha tiddeċiedi taġixxix jekk jew le, u tispjega r-raġunijiet għal dik l-għażla. Għal Aktar Informazzjoni It-test sħiħ tal-Inizjattiva proposta “Iċ-ċittadinanza tal-UE għall-Ewropej: Uniti fid-diversità minkejja jus soli u jus sanguini” (disponibbli fis-27 ta' Marzu 2017) It-test sħiħ tal-Inizjattiva proposta “Iż-Żamma taċ-Ċittadinanza Ewropea” (disponibbli fit-2 ta' Mejju 2017) It-test sħiħ tal-Inizjattiva proposta dwar “Il-Waqfien mill-Brexit” (disponibbli fil-21 ta' Marzu 2017) L-Inizjattivi oħrajn taċ-Ċittadini Ewropej li attwalment qegħdin jiġbru l-firem Is-sit web tal-Inizjattiva taċ-Ċittadini Ewropej: Ir-Regolament dwar l-Inizjattiva taċ-Ċittadini Ewropej: